டாக்டர்கள், செவிலியர்கள், ஆய்வக டெக்னீசியன்கள் – மருத்துவத் துறையினருடன் பிரதமர் கலந்துரையாடல்

நாடு முழுவதிலும் உள்ள டாக்டர்கள், செவிலியர்கள், ஆய்வக டெக்னீசியன் உள்ளிட்ட மருத்துவத் துறையினருடன் பிரதமர் திரு. நரேந்திர மோடி இன்று காணொலி காட்சி மூலம் கலந்துரையாடினார். கோவிட் – 19-ஐ கையாள்வதில் இந்தியா முழுக்க மருத்துவத் துறையினர் ஆற்றி வரும் தன்னலமற்ற சேவைகளை பிரதமர் பாராட்டினார். `மக்கள் ஊரடங்கு’ கடைபிடிக்கப்பட்ட போது மருத்துவத் துறையினருக்கு ஒட்டுமொத்த தேசமே வணக்கம் செலுத்தியது என்பதைத் தெரிவித்த அவர், அவர்கள் நாட்டுக்கு ஆற்றி வரும் சேவைக்காக மீண்டும் ஒரு முறை நன்றி தெரிவித்துக் கொண்டார். அவர்களுக்கு ஆதாரமாக இருக்கும், மருத்துவத் துறையினரின் குடும்பத்தினரின் பங்களிப்புக்கும் நன்றி செலுத்த வேண்டியது முக்கியம் என்று பிரதமர் குறிப்பிட்டார். நம் தேசத்தின் முன் நிற்கும் சவால், முன் எப்போதும் சந்தித்திராதது, வரலாற்றில் இல்லாத அளவிலானது என்று பிரதமர் கூறினார். இந்தத் தருணத்தில், மருத்துவத் துறையினரை தான் தேசம் நம்பிக்கையுடன் எதிர்நோக்கிக் கொண்டிருக்கிறது. இவ்வளவு பெரிய சவாலை எதிர்கொள்ளும் போதும் அவர்களுடைய தார்மிக நம்பிக்கையில் சிறிதும் பிசகு ஏற்பட்டுவிடக் கூடாது என்பது முக்கியமானது என்றும் பிரதமர் குறிப்பிட்டார். மருத்துவத் துறையினருக்கு அரசிடம் இருந்து அனைத்து ஆதரவுகளும் கிடைக்கும் என்று உறுதியளித்த பிரதமர், அனைத்து நடைமுறைகளையும் முறையாகப் பின்பற்ற வேண்டும் என்றும், தங்களுக்குத் தொற்று பரவிடாமல் காத்துக் கொள்ள போதிய முன்னெச்சரிக்கை நடவடிக்கைகளை எடுத்துக் கொள்ள வேண்டும் என்றும் கூறினார். இந்த நோயைத் தடுப்பதற்கு என்னவெல்லாம் செய்ய வேண்டும், எவற்றையெல்லாம் செய்யக் கூடாது என்பவை பற்றி மக்களுக்கு வழிகாட்ட வேண்டும் என்றும், தாங்களாக முன்வந்து வீடுகளுக்குள் அடங்கி இருத்தல், சமூக இடைவெளியை பராமரித்தல் ஆகியவை பற்றி அறிவுரைகள் வழங்க வேண்டும் என்றும், எங்கே சிகிச்சை வசதிகள் கிடைக்கும் என்ற தகவல்களை அளிக்க வேண்டும் என்றும் பிரதமர் கேட்டுக்கொண்டார். அனைத்து வகைகளிலும் விழிப்புணர்வை அதிகரிப்பதுடன், அறிவியல்பூர்வமற்ற சிகிச்சை முறைகள் மற்றும் தவறான தகவல்கள் பரவுதலை முறியடிக்க வேண்டும் என்றும் பிரதமர் கேட்டுக்கொண்டார். சவால்கள் வரும்போது அவற்றை எதிர்கொண்டு, முன்னெடுத்துச் செல்வதற்கு ஆயத்தமாக இருக்கும் வகையில் சுகாதாரப் பணியாளர்கள் மற்றும் டெக்னீசியன்களுக்கு தொழில் திறன் பயிற்சிகளை மேம்படுத்துவது, குறுகிய கால பயிற்சி அளிப்பது போன்ற முயற்சிகளை மேற்கொள்ளுமாறு அவர் வலியுறுத்தினார். அவசியமான இந்த காலகட்டத்தில் முன்மாதிரியான தலைமைப் பண்பை வெளிக்காட்டியமைக்காக பிரதமர் திரு. நரேந்திர மோடிக்கு மருத்துவத் துறைப் பிரதிநிதிகள் நன்றி தெரிவித்துக் கொண்டனர். `சங்கல்ப் மற்றும் சன்யாம்’ என்ற தாரக மந்திரத்துக்காக அவர்கள் நன்றி தெரிவித்துக் கொண்டனர். பிளாரன்ஸ் நைட்டிங்கேல் 200வது பிறந்த ஆண்டில் தங்களுடைய பங்களிப்புக்கு அங்கீகாரம் அளித்த பிரதமருக்கு, அகில இந்திய செவிலியர்கள் சம்மேளனம் நன்றி தெரிவித்துக் கொண்டது. தேவை உள்ளவர்களுக்கு மருத்துவம் மற்றும் உளவியல் உதவிகளை வழங்குவதில் மேற்கொள்ளும் முயற்சிகள் பற்றி பிரதிநிதிகள் விளக்கினர். தனிமைப்படுத்தி சிகிச்சை அளிக்கும் நடவடிக்கைகள் பற்றி அவர்கள் பேசினர். கோவிட் 19 பாதித்தவர்களுக்கு சிகிச்சை அளிக்க பிரத்யேகமான மருத்துவமனைகள் / துறைகளின் முக்கியத்துவம் பற்றியும், ஆன்லைனில் பயிற்சி அளிக்கும் நடைமுறைகள் பற்றியும் அவர்கள் பேசினர். அவசியமான இந்த காலகட்டத்தில் மருத்துவத் துறையினரின் தேவையை சமுதாயத்தினர் உணர்ந்து அதற்கேற்ப நடந்து கொள்வதன் முக்கியத்துவம் பற்றியும் அவர்கள் குறிப்பிட்டனர். பரவலான, பல-பரிமாணங்களிலான ஆலோசனைகள் அளித்தமைக்காக மருத்துவத் துறையினருக்கு பிரதமர் நன்றி தெரிவித்துக் கொண்டார். மருத்துவ சிகிச்சைகளுக்கு டெலி ஆலோசனை வசதிகளை அதிக அளவில் பயன்படுத்திக் கொள்வதற்கான சாத்தியக்கூறுகளை அரசு ஆராயும் என்றும் அவர் தெரிவித்தார். சுகாதாரப் பணியாளர்கள் மற்றும் டாக்டர்களின் பாதுகாப்பு விஷயங்களுக்கு உயர் முக்கியத்துவம் அளிக்கப்படும் என்று பிரதமர் கூறினார். இந்தச் சவாலை தேசம் வெற்றிகரமாக முறியடித்து, மீண்டு எழும் என்ற நம்பிக்கை, இப்போது மருத்துவத் துறையினரின் பரந்த சேவை மனநிலைகளை அறிந்ததன் மூலம் தமக்கு ஏற்பட்டுள்ளதாக பிரதமர் கூறினார். மருத்துவத் துறையினரின் பங்களிப்புக்கு சுகாதாரம் மற்றும் குடும்ப நலத் துறை செயலாளர் நன்றி தெரிவித்துக் கொண்டார். நிலைமை தீவிரமடைவதற்கு ஏற்ப ஆக்கபூர்வமான, சூழ்நிலைக்கேற்ற சிகிச்சை நடைமுறைகளை பின்பற்றுவது பற்றி அவர் பேசினார். சுகாதாரம் மற்றும் குடும்ப நலத் துறை மத்திய அமைச்சர், முதன்மைச் செயலாளர், அமைச்சரவை செயலாளர், ஐ.சி.எம்.ஆர். டைரக்டர் ஜெனரல் ஆகியோரும் இந்தக் கலந்துரையாடலில் கலந்து கொண்டனர்.